**EBAZPENA, 2021EKO IRAILAREN 2KOA, KONTSUMOBIDEKO ZUZENDARIARENA, ZEINAREN BIDEZ AURRETIAZKO KONTSULTA PUBLIKOA EGITEN DEN IBILGAILU BERRIEN ETA BIGARREN ESKUKOEN SALEROSKETAN KONTSUMITZAILEEK INFORMAZIOA JASOTZEKO DUTEN ESKUBIDEA ARAUTZEN DUEN DEKRETU-PROIEKTUARI BURUZ.**

Kontsumobide-Kontsumoko Euskal Institutuak xedapen orokor bat egingo du, ibilgailu berrien eta bigarren eskukoen salerosketan kontsumitzaileek informazioa jasotzeko duten eskubidea arautzeko xedez.

Gobernu Kontseiluaren 2017ko abenduaren 12ko erabakiaren bidez –xedapen arauemaile orokorrak izapidetzeko jarraibideak onesten ditu–, aurretiazko kontsultaren izapidea egitea erabaki zen Administrazio Publikoen Administrazio Prozedura Erkidearen Legearen 133. artikuluaren 1. apartatuan xedatzen dena betetzeko, testu juridiko arautzaile jakin bat onetsi aurretik egin behar den herritarrekiko interakzio-izapideari bidea emate aldera.

Horregatik guztiagatik, etorkizuneko arauaren eragina izan dezaketen pertsonen eta erakunde ordezkagarrienen iritzia jasotzeko, araua egiteko prozedura hasi aurretik kontsulta publikoa egitea erabaki da. Ebazpen honen eranskinean adierazten dira ekimenaren bitartez konpondu nahi diren arazoak, araua onartzeko premia eta egokitasuna, arauaren helburuak eta bestelako konponbideak, arautzeari ez dagozkionak.

Kontsumobide-Kontsumoko Euskal Institutuaren egitura eta antolaketa ezartzen dituen 159/2011 Dekretuaren 4.d) artikuluan emandako eskumenen arabera,

EBAZTEN DUT

LEHENENGOA.- Aurretiazko izapidea egitea, ibilgailu berrien eta bigarren eskukoen salerosketan kontsumitzaileek informazioa jasotzeko duten eskubidea arautzen duen xedapen orokorraren proiektuari buruz, xedapen hori egin baino lehen.

BIGARRENA.- Arau berriaren eragina izango duten herritarrei eta erakundeei aukera ematea, hala nahi badute, ebazpen honen eranskinean jasotzen diren gaiei buruz beren iritzia azaltzeko, hogei egun balioduneko epean, Euskal Autonomia Erkidegoko Administrazio Orokorraren web-atarian argitaratu eta hurrengo egunetik zenbatzen hasita.

Vitoria-Gasteiz, 2021eko irailaren 2a

Elektronikoki sinatua:

KONTSUMOBIDEKO ZUZENDARIA

Olga Santamaría Navaridas

ERANSKINA

1.- Ekimenaren bidez konpondu nahi diren arazoak

Ekimen honen bidez, erantzuna eman nahi zaio, jaso diren kontsulta eta erreklamazioak aztertuta, erakunde honetan ikusi den beharrari: kontsumitzailea behar bezala informatuta egoteko beharrari. Lehentasunezkotzat jotzen da eremu hauei buruzko informazioa: kontratua formalizatzea eta idatziz eskatzea, beharrezko dokumentazioa, ibilgailuaren guztizko prezioari buruzko informazioa (eskura eta finantzatuta), konturako ordainketak, atzera egiteko eskubidea eta bermeak.

2.- Arau hori onesteko beharra eta egokitasuna

Ibilgailu berriak eta erabiliak salerostea jarduera ekonomiko garrantzitsua da, eta kontsumitzaileen eta erabiltzaileen interesei eta eskubideei eragiten die; izan ere, ondasunaren zenbatekoari eta iraupenari dagokionez, erosketa garrantzitsuenetako bat izaten jarraitzen du. Premisa hori kontuan hartuta, beharrezkoa da kontsumitzaileek produktuari eta salmenta-baldintzei buruzko informazio nahikoa izatea ondasuna erosi aurretik. Informazio horri esker, kontsumitzaile gisa dituzten eskubideen berri izango dute.

3.- Egin nahi den arau-proiektuaren helburuak

Arau honen bidez, kontsumitzaileek ibilgailu berrien eta bigarren eskukoen salerosketan informazioa jasotzeko duten eskubidea arautu nahi da, kontratu aurreko informazioari, dokumentazioari, eskaintzei eta publizitateari dagokienez, besteak beste.

4.- Beste aukera batzuk, araudiaren esparrukoak eta araudiaz bestelakoak.

Aurreko apartatuetan azaldutako zirkunstantziak direla-eta, ezinbestekoa da dekretu-aurreproiektu hau egitea, ez baita beste aukerarik ikusten.